Emakeelepäeva eel, 13. märtsil, kella 11-15 toimub Rakvere spordikeskuses tasuta raamatu laat.    Laadale tulles võib uue eurokukru rahulikult koju jätta, sest nagu nimigi ütleb, pakutakse laadal raamatuid täiesti tasuta.  Kogu pakutava kauba on kohale toonud need inimesed, kel lugemist väärt kirjavara riiulisse, pööningule või kapinurka seisma on jäänud ning uut lugejat ootab.    Tasuta raamatu laat,  mille algidee autoriks on ajakirjanik Rein Sikk, leiab Rakveres aset juba kolmandat korda ning on järgimist leidnud mujalgi Eestis.    Uuendusena pakub laat sel aastal Rakvere rahvamaja eestvedamisel igal pooltunnil meeleolukaid vahepalu.    Kodus kasutuna seisvad raamatud tooge laupäeval, 12. märtsil kella 9-19 Rakvere spordikeskusesse Kastani pst 12.  Varasem kohaletoomine on vajalik, sest vaid nii jõutakse need eelnevalt sorteerida ning laadapäevaks huvilistele kenasti välja panna.    Laadale võib tuua ka CD-plaate, vinüüle, videokassette jne.    Tasuta raamatu laata korraldavad Rakvere linnavalitsus, Lääne-Virumaa keskraamatukogu, Rakvere rahvamaja ja Rakvere spordikeskus.    Virumaa Teataja